Bostonin kuristaja

Bostonin kuristaja on nimi, joka annettiin 1960-luvulla Bostonissa toimineelle sarjamurhaajalle.

Kolmetoista naista murhattiin 14. kesäkuuta 1962 – 4. tammikuuta 1964 välisenä aikana Bostonin alueella. Iältään uhrit olivat 19–85 -vuotiaita. Jokainen uhri murhattiin omassa asunnossaan; heidät oli raiskattu ja sitten kuristettu vaatekappaleilla kuoliaaksi. Koska murtojälkiä ei löytynyt, uhrit ilmeisesti tunsivat hyökkääjän tai ainakin päästivät hänet sisään vapaaehtoisesti. Monia uhreista oli pahoinpidelty hirvittävin tavoin ja asunnot myllätty sekaisin tavalla, jonka katsottiin viittaavan psykopaattiin.

Uhrit
Anna E. Slesers, 55 vuotta, löydettiin kuolleena 14. kesäkuuta, 1962.
Mary Mullen, 85 vuotta, löydettiin kuolleena 28. kesäkuuta, 1962.
Nina Nichols, 68 vuotta, löydettiin kuolleena 30. kesäkuuta, 1962.
Helen Blake, 65 vuotta, löydettiin kuolleena . kesäkuuta, 1962.
Ida Irga, 75 vuotta, löydettiin  kuolleena 21. elokuuta, 1962.
Jane Sullivan, 67 vuotta, löydettiin kuolleena 30. elokuuta, 1962.
Sophie Clark, 21 vuotta, löydettiin kuolleena 5. joulukuuta, 1962.
Patricia Bissette, 23 vuotta, löydettiin kuolleena 31. joulukuuta, 1962.
Mary Brown, 69 vuotta, löydettiin kuolleena 9. maaliskuuta, 1963.
Beverly Samans, 23 vuotta, löydettiin kuolleena 8. toukokuuta, 1963.
Evelyn Corbin, 58 vuotta, löydettiin kuolleena 6. syyskuuta, 1963.
Joann Graff, 23 vuotta, löydettiin kuolleena 23. marraskuuta, 1963.
Mary Sullivan, 19 vuotta, löydettiin kuolleena 4. tammikuuta, 1964.

Epäillyt
Albert DeSalvo
27. lokakuuta 1964 etsiväksi tekeytynyt tuntematon mies pääsi sisään erään nuoren naisen asuntoon. Hän sitoi uhrinsa sänkyyn ja raiskasi tämän, mutta keskeytti yhtäkkiä toimensa ja lähti paikalta anteeksi pyydellen. Poliisi otti naisen kuvauksen perusteella kiinni Albert Henry DeSalvon (3. syyskuuta 1930 – 26. marraskuuta 1973). Kun tämän valokuva julkistettiin, lukuisat naiset tunnistivat hänet samaksi mieheksi, joka oli käynyt heidän kimppuunsa. DeSalvo tuomittiin vuonna 1967 elinkautiseen vankeuteen useista seksuaali- ja omaisuusrikoksista. Vankilassa hän tunnusti olleensa myös Bostonin kuristaja. DeSalvon syyllisyyteen ei kuitenkaan uskottu.Tieteen kuvalehti Historia 17/2013, s.7 Hänet murhattiin selliinsä kuusi vuotta myöhemmin. DeSalvon surmaajaa tai surmaajia ei koskaan saatu selville.

Myöhemmin tehtyjen tutkimusten perusteella on selvinnyt, että alkuperäisissä tutkimuksissa oli tehty merkittäviä virheitä sekä kuulusteluissa kirjauksia oli merkitty väärin. Hänen tunnustuksissaan oli selkeitä ristiriitoja tosiasioiden kanssa. Esimerkiksi eräisiin uhreihin ei ollut kohdistunut sellaista väkivaltaa, mitä DeSalvo oli väittänyt. DeSalvon uskottiin lukeneen monia tunnustuksessaan kertomiaan seikkoja sanomalehdistä, joissa teoista raportoitiin erittäin yksityiskohtaisesti uhrien vaatetusta myöten. Lisäksi monet silminnäkijät kertoivat, ettei DeSalvo muistuttanut ulkonäöltään lainkaan Bostonin kuristajaa. DeSalvoa tutkineen psykiatrin mukaan tämä ei sopinut Bostonin kuristajan psykologiseen profiiliin. Bostonin kuristajan uskotaan olleen psykopaatti ja kärsineen vahvasta naisvihasta eli misogyniasta.

Vuonna 2001 tehdyt DNA-testit eivät osoittaneet DeSalvoa syylliseksi Mary Sullivanin kuolemaan. Aikanaan saadut DNA-näytteet eivät kuitenkaan olleet niiden kunnon vuoksi käyttökelpoisia.The New Your Times: 50 Years Later, a Break in a Boston Strangler Case DeSalvo antoi myös itse ymmärtää, että hän oli ottanut murhista syyt niskoilleen kuuluisuuden ja rikastumisen toivossa. 

Kesällä 2013 DeSalvon DNA:ta päästiin vertaamaan uhreista löytyneeseen vieraaseen DNA:han, kun rikostutkijat saivat luvan DeSalvon haudan avaamiseen. Testien perusteella DeSalvo oli kyseisten murhien tekijä 99,99 prosentin todennäköisyydellä.

George Nassar
Albert DeSalvo tutustui vankilassa elinkautista vankeusrangaistusta istuneeseen George Nassariin, joka oli tuomittu kahdesta murhasta. Sittemmin on pidetty mahdollisena, että DeSalvo saattoi saada tietoja kuristusmurhista Nassarilta. Nassaria on luonnehdittu vaaralliseksi ja manipuloivaksi psykopaatiksi, jonka älykkyysosamäärä on neron tasolla. Nassar sopi Bostonin kuristajan profiiliin ja muistutti kuvattua epäiltyä myös ulkonäöltään. Myös eräs mahdollisesti Bostonin kuristajan kanssa keskustellut nainen kertoi Nassarin ja kohtaamansa miehen ulkonäöllisestä samankaltaisuudesta. Kyseinen tuntematon mies oli yrittänyt päästä naisen asuntoon väittämällä itseään maalariksi, jonka oli määrä kartoittaa asuntoon tekeillä olevaa maalausurakkaa. Nainen ei päästänyt miestä sisään ja myöhemmin hänelle selvisi, ettei mitään maalausurakkaa ollut todellisuudessa edes suunnitteilla.

Muuta
Richard Fleischer ohjasi väljästi tositapahtumien perusteella vuonna 1968 elokuvan Bostonin kuristaja, jossa DeSalvoa esitti Tony Curtis ja juttua tutkivia viranomaisia Henry Fonda ja George Kennedy. Matt Ruskinin vuonna 2023 ohjaama elokuva Boston Strangler kertoo kahdesta toimittajasta, jotka selvittivät tapausta poliisin rinnalla. Pääosissa ovat Keira Knightley ja Carrie Coon.Yle Teeman syksyn 2025 elokuvat Yle 8.8.2025. Viitattu 4.12.2025.

 Lähteet 

Luokka:Yhdysvaltalaiset sarjamurhaajat
Luokka:Selvittämättömät henkirikokset Yhdysvalloissa
Luokka:Tunnistamattomat sarjamurhaajat
Kuristaja
Luokka:1960-luvun rikokset